Linja-auton mieskuljettaja solvasi ja piinasi naismatkustajaa Helsingissä. Jälkeenpäin bussiyhtiö yritti vierittää syytä tapahtumista naiselle.

Naismatkustaja joutui kuljettajan erikoisen hyökkäyksen kohteeksi hypättyään bussiin Helsingin Kumpulassa (arkistokuva). JENNI GÄSTGIVAR

– Se oli vieläpä naistenpäivä, perjantai-ilta ja kello oli vähän yli yksitoista kun hyppäsin kyytiin Kumpulassa, kolmekymppinen nainen kertaa elämänsä järkyttävintä bussimatkaa, joka tosin katkesi alkuunsa.

Nainen kertoo olleensa matkalla Helsingin Kumpulasta kotiinsa Vantaan Ala-Tikkurilaan ja katsoneensa pysäkillä aikataulunäytöstä, että oikea bussi tulee parin minuutin päästä, kun pysäkille saapui yksi bussi. Tämän lähtiessä liikkeelle nainen huomasi, että oma bussi olikin jo menossa pysäkin ohi.

– Heiluttelin siinä matkakorttia ja bussi pysähtyi pari metriä ohi pysäkistä. Astuin sitten sisään, näytin matkakorttia lukijalle ja jatkoin istumaan bussin takaosaan. Puhuin koko ajan samalla kaverin kanssa puhelimessa. Sitten alkoi kuitenkin tapahtua jotain erikoista, sillä kuski sekosi täysin, hän kertoo.

Naisen mukaan kuljettaja päättikin peruuttaa bussin pysäkille, nousi paikoiltaan ja alkoi huutaa, sekä kiroilla. Kuljettaja oli selvästi tyytymätön naisen käytökseen ja lähestyi bussin takaosaa. Nainen lopetti tällöin puhelunsa kesken ja ryhtyi ihmettelemään kuljettajan uhkaavaa käytöstä.

– Luulin ensin, että hän tulee päälle. Hän jäi kuitenkin siihen eteeni huutamaan. Mies raivosi, että: ”Et voi edes kiittää ja puhut vaan puhelimessa.”

– Kuski ilmoitti, että puhelimessa puhumiseni oli syy siihen, miksen huomannut bussia aikaisemmin ja viittilöinyt tarpeeksi ajoissa. Yritin selittää, etten nähnyt saapuvaa bussia pysäkillä olleen bussin takaa. Mutta kuskin mukaan minun olisi pitänyt vaihtaa pysäkillä paikkaa niin, että olisin nähnyt hänen saapuvan, nainen kertaa tilannetta.

Sulki ovet

Nainen kertoo täysin malttinsa menettäneen kuljettajan ilmoittaneen kovalla kirosanojen säestyksellä, että nyt pitää poistua bussista. Hän itse sanoo pyytäneensä kuskia jatkamaan matkaa, koska olisi halunnut kotiin. Tällöin kuljettaja ilmoitti soittavansa paikalle vartijat.

– Olin kuitenkin matkani maksanut, eivätkä nämä olleet mielestäni päteviä syitä poistaa ihmistä kyydistä, joten kieltäydyin lähtemästä. Kuski ilmoitti ettei hän aio lähteä liikkeelle niin kauan kuin minä olen kyydissä ja alkoi soittamaan vartijoita paikalle.

Muiden matkustajien alkaessa hetken odottelun jälkeen poistua bussista kuljettaja ilmoitti, ettei nainen saa lähteä mihinkään ja sulki ovet.

– Siinä sitten odoteltiin varmaan 20 minuuttia, kunnes vartijat tulivat paikalle.

Vartijat pyysivät naisen ulos selvittämään tilannetta kuljettajan jäädessä bussiin.

– Sinne se kuski jäi voitonriemuisena virnistelemään. Vartijat totesivat sitten, että eihän tässä mitään ole ja että kuljettajan kertomus puhelimessa oli vähän raflaavampi.

Tyrmäävä vastaus

Kotiin päästyään nainen kirjoitti pitkän palautteen bussiyhtiölle Helsingin seudun bussiliikenteen (HSL) sivujen kautta. Hän ihmetteli miten kuljettaja voi toimia näin matkustajia nöyryyttävällä tavalla.

Parin viikon päästä hän sai kyseistä bussilinjaa numero 73 ajaneen Savonlinja Oy:n vastauksen, joka ihmetytti häntä suuresti. Siinä pahoiteltiin hieman tapahtunutta, mutta annettiin vahvasti ymmärtää, että nainen olisi itse toiminut väärin.

– Kun olet noussut kyytiin, kuljettaja on neuvonut sinua kuinka pysäkillä tulisi sijoittua ensi kerralla, jos pysäkillä on toinen bussi valmiina. Kuljettajalla ei ole ollut tarkoitus olla epäkohtelias, vaan päinvastoin neuvoa sinua. Harmi, että olet kokenut sen moittimisena, Savonlinjan liikennepäällikkö Jouni Ekholm toteaa vastauksessaan.

– Kuljettajien ajotapa ja palvelukyky ovat tärkeä osa joukkoliikenteen laatua. Kuljettajan tulisi ammattilaisena olla kaiken provosoinnin ulkopuolella, mutta aina se ikävä kyllä onnistu, vastaus jatkuu vielä.

Ekholmin mukaan nainen olisi myös haukkunut tilanteessa kuljettajaa.

– Siinä vaiheessa minulta meni kuppi nurin, kun tuli se vastaus. Odotin anteeksipyyntöä, mutta tulikin jotain ihan muuta, nainen toteaa.

”Simputtamista”

Nainen pyysi vielä Savonlinjan liikennepäällikköä soittamaan, jotta voisi keskustella tapahtumista. Samalla hän pyysi, että bussin turvakameroiden nauhat tarkistettaisiin, jos häntä ei muuten uskota.

Mitään soittoa ei kuitenkaan kuulunut. Näinpä nainen laittoi vielä pitkän sähköpostin HSL:n ja Savonlinjojen johtajille, jossa ihmettelee kuljettajan käytöstä ja myös asian vierittämistä hänen niskoilleen. Mitään vastausta ei kuitenkaan ole tullut.

– Se että kuljettaja peruuttaa bussin pysäkille ja tulee takaosaan huutamaan ja riehumaan ja heittämään minua ulos bussista syyttä, ei todellakaan ole ”neuvomista” vaan täyttä simputtamista, hän totesi viestissään.

Nainen toivoo edelleen, että Savonlinja ja HSL korvaisivat hänelle jotenkin matkan keskeytymisen, julkisen nöyryytyksen ja alistamisen, sekä aiheutuneen mielipahan.

Hän ei kertoo myös, ettei kuljettajan kielitaito ollut tilanteessa esteenä, sillä keski-ikäinen mies puhui tilanteessa riittävän hyvää Suomea.

– Hän ei ollut alkuperäinen suomalainen, mutta viesti tuli kyllä hyvin selväksi.

Iltalehti tavoitti liikennepäällikkö Jukka Ekholmin, mutta hän kieltäytyi vastaamasta tapahtumiin liittyviin kysymyksiin, vedoten yhtiön ohjeistukseen ja pyysi kääntymään Savonlinja Oy:n liiketoimintajohtaja Harri Leskisen puoleen. Iltalehti ei kuitenkaan tavoittanut Leskistä lukuisista yrityksistä huolimatta.